b'\n_START_ARTICLE_\nVolta a Llombardia 1957\n_START_SECTION_\nDesenvolupament\n_START_PARAGRAPH_\nLa cursa s\'inicia al Vel\xc3\xb2drom Vigorelli a les 9:31 sent la sortida real a Mil\xc3\xa0Vialba. Durant els primers quil\xc3\xb2metres es produeixen diversos intents de fuga que fracassen al cap de poc. Emilio Bottecchia juntament amb Miquel Poblet i Juan Campillo ho proven de sortida, Mario Tosato ho intenta a Gerenzano (km. 17), despr\xc3\xa9s \xc3\xa9s Waldemaro Bartolozzi qui salta del gran grup i en Tradete escapen novament Poblet i Botecchia acompanyats aquest cop per Cleto Maule per\xc3\xb2 s\xc3\xb3n neutralitzats en la pujada a Barcolina (km. 37)._NEWLINE_Els corredors es calmen fins que disputen una prima que d\xc3\xb3na Ignis a Comerio, seu de la seva f\xc3\xa0brica, que guanya un corredor del seu equip: Poblet._NEWLINE_Novament regna la tranquil\xc2\xb7litat i nom\xc3\xa9s l\'incansable Bottecchia roda fugat juntament amb Peppino Dante per\xc3\xb2 tots dos s\xc3\xb3n absorbits pel gran grup abans de Madonna del Ghisallo. En aquesta pujada es produeixen diversos atacs i pel seu cim (60 km a meta) passen Diego Ronchini, Bruno Monti i Aurelio Cestari amb 1\' 07" sobre Angelo Conterno, 1\' 37" sobre Marcel Rohrbach i dos minuts i mig sobre el grup on va Miquel Poblet._NEWLINE_Ronchini, Monti i Cestari aconsegueixen mantenir les dist\xc3\xa0ncies respecte a un grup perseguidor format per Andr\xc3\xa9 Vlayen, Raymond Impanis, Andr\xc3\xa9 Darrigade, Angelo Conterno, Cleto Maule i Jacques Anquetil i es juguen entre ells la vict\xc3\xb2ria a l\'esprint sent el m\xc3\xa9s r\xc3\xa0pid Ronchini.'